# KLOP IN PREVENTIVA

**SPLOŠNO O KLOPIH**

Klopi prezimijo v listju, skorji drevesnih debel in površinskih zemeljskih plasteh. Aktivni postanejo zgodaj spomladi z dvigom temperature tal, ob ustreznih pogojih pa lahko ostanejo dejavni vse do pozne jeseni.

Ljudje in živali postanemo njihov gostitelj, med tem ko se gibamo na prostem.

Incidenčna stopnja obolevnosti za KME (klopnega meningoencefalitisa) je v regijah Koroške in Gorenjske med najvišjimi.

**OBIČAJNA NAHAJALIŠČA KLOPOV**

Običajno se zadržujejo pri tleh, v gozdni podrasti, grmovju, na robovih jas, ob rekah, močvirjih, v travi in na vrtu. Največ jih je do nadmorske višine 600 m, v višjih legah jih je manj (lahko so prisotni tudi do 1600 m nadmorske višine). Klop nas zazna s čutili, zleze na naše telo in poišče primerno nežno mesto - lasišče, za ušesi, vrat, pazduha, roke, popek, dimlje, noge, kolena ali drugje. Na kožo se pritrdi tako, da svoj rilec porine globoko v kožo. Vboda običajno ne čutimo (slina klopa ima anestezijski učinek), zato je prisotnost klopa na koži pogosto spregledana. Vbod ne povzroči bolečin. Vbodi so zato pogosto neopaženi, predvsem pri otrocih. Če je klop okužen z virusom klopnega meningoencefalitisa ali povzročiteljem lajmske borelioze, lahko med sesanjem krvi prenese na človeka povzročitelja bolezni. V kolikor je klop okužen, med sesanjem s slino v naše telo vnese povzročitelja bolezni.

**KLOP – PRENAŠALEC BOLEZNI**

Najpogostejši bolezni, ki jih v Sloveniji prenašajo klopi, sta:

1. ***lymska borelioza in***
2. ***klopni meningoencefalitis.***
3. LYMSKA BORELIOZA

Povzročitelj je bakterija, ki se pojavlja po celotni državi. Čas od okužbe do prvih simptomov bolezni (inkubacijska doba) je 3 do 32 dni.

Bolezen običajno poteka v treh fazah.

V **PRVI FAZI** se pojavi značilna sprememba na koži - nastane neboleča rdečina, ki se počasi širi navzven, na sredini bledi in dobiva obliko kolobarja. Kožna sprememba je lahko ena sama ali pa jih je več na različnih delih telesa, je majhna ali velika. Rdečina lahko izgine brez zdravljenja, vendar okužba vseeno prodira dalje. Potrebno je vedeti, da spremembe na koži niso vedno prisotne.

**DRUGA in TRETJA** faza bolezni se lahko pojavita po več mesecih ali letih po okužbi. Pojavijo se znaki prizadetosti številnih organov ali organskih sistemov: kože, živčevja, sklepov, mišic, tudi oči in srca. Lymsko boreliozo zdravimo z antibiotiki, pomembno je zgodnje prepoznavanje bolezni, ker je zdravljenje takrat praviloma precej učinkovito.
Cepiva, ki bi bolezen preprečilo, še ni na voljo.

1. KLOPNI MENINGOENCEFALITIS (KME)

Je virusna bolezen osrednjega živčevja, ki je v Sloveniji endemična (pojavlja se na določenih področjih). Slovenija spada med države z najvišjo obolevnostjo v Evropi. Virus se lahko na ljudi prenese z vbodom okuženega klopa, lahko pa tudi z uživanjem nepasteriziranega mleka/mlečnih izdelkov okuženih  živali (ovce, koze, krave, …). Bolezen običajno poteka v dveh fazah.

**PRVA FAZA** nastopi v 7 do 14 dneh po vbodu klopa z neznačilno vročino (traja 2 do 4 dni), bolečinami v mišicah, utrujenostjo in glavobolom. Težave v nekaj dneh minejo, sledi obdobje navideznega izboljšanja, ki traja nekaj dni do tri tedne.

Sledi **DRUGA FAZA** bolezni, ki se kaže z visoko vročino in močnim glavobolom, slabostjo, bruhanjem, otrdelostjo vratu, občutljivostjo na svetlobo, tresenjem rok, jezika, težavami z zbranostjo, lahko z motnjami zavesti, ohromitvami udov in/ali dihalnih mišic, redko tudi s smrtjo. Bolezen lahko pusti trajne posledice, kot so glavobol, vrtoglavice, motnje sluha, zmanjšano delovno sposobnost, manjšo sposobnost koncentracije, depresijo in motnje razpoloženja ter ohromitve. Zdravila za bolezen ni na voljo, zdravljenje je omejeno le na lajšanje bolezenskih znakov in podporno zdravljenje.

**PREVENTIVNI UKREPI**

Najučinkovitejši ukrep za zaščito pred KME je cepljenje. Priporoča se vsem osebam od enega leta starosti naprej, ki se gibljejo ali živijo na območjih, kjer se KME pojavlja. Cepivo je varno in učinkovito. Cepljenje lahko opravite na območnih enotah Nacionalnega inštituta za javno zdravje ali pri svojemu osebnemu zdravniku.

Cepivo, ki bi preprečilo bolezen lymske borelioze še ni na voljo.

V obeh primerih pa je potrebno upoštevati spodnje preventivne ukrepe.

Na sprehodih in izletih v naravo se pred klopi zaščitimo z oblačili, pri katerih je čim več kože pokrite (dolge hlače, dolgi rokavi, škornji, ruta). Oblačila naj bodo svetle barve, da klopa na oblačilih laže opazimo. Namažemo se z repelentom, katerega vonj odganja klope. Po vrnitvi iz narave natančno pregledamo telo, (lasišče, predel za ušesi, roke, dlani, dimlje, kolena in noge), se oprhamo, umijemo glavo in operemo oblačila. Dosledno in temeljito pregledamo tudi ostale družinske člane. V primeru, da klopa na telesu vendarle opazimo, ga čim prej odstranimo s pomočjo koničaste pincete.

Okužba z virusom KME je možna tudi z uživanjem nepasteriziranega mleka okužene živali (ovce, koze, krave, …), saj virus izločajo v svojem mleku.

**ODSTRANJEVANJE KLOPA**

Klopa primemo čim bližje koži in ga z odločnim potegom izvlečemo, pri tem ga z ničemer ne mažemo, vrtimo ali kako drugače rotiramo. Mesto vboda opazujemo še vsaj nekaj tednov po odstranitvi klopa.

Pripravila: Mag. Tea Dolinar

Organizatrja ZHR ravnateljica

Vir: [**http://www.nijz.si**](http://www.nijz.si) **(spletna stran)**

Posodobljeno: 16.04.2019